Source: https://teabevara.ee/et/toooigus/uudised?page=6
Timestamp: 2020-01-28 04:55:39+00:00

Document:
Teabevara detsembrikuine täiendus
Detsembrikuise täienduse kõige mahukam osa puudutab töövaidluste lahendamise korda 7. peatükis. 01.01.2018 jõustub uus töövaidluse lahendamise seadus, mis asendab ligi 22 aastat kehtinud individuaalse töövaidluse lahendamise seaduse. Uus vaidluste lahendamise kord teeb töövaidluse regulatsiooni selgemaks ning kaasajastab menetlust. Muuhulgas nähakse ette kirjaliku menetluse võimalus ning õigus sõlmida täitedokumendina jõustatavaid kompromisse. Töövaidluskomisjoni esitatavate nõuete puhul kaotatakse rahaline ülempiir. Muudatused peaksid tõstma töövaidluskomisjonide otsuste kvaliteeti, võimaldades samas vaidluse lahendada kiirelt ja väikeste kuludega.
Lisaks täiendasime TLS-i § 20 kommentaare seoses Riigikohtu lahendiga, kus analüüsiti tööandja võimalusi olukorras, kus töötamise koht oli kokku lepitud aadressi täpsusega, kuid tööandja tegevuskoht muutus seoses kolimisega (ptk 2.1.) Samuti täiendasime ületunnitöö põhimõtteid reguleeriva TLS-i § 44 kommentaare lähtuvalt hiljutistest Riigikohtu lahendist, kus käsitleti küsimust, kas summeeritud tööaja normi peab rahvus- ja riigipühade tõttu vähendama või mitte (ptk 3.).
Töötasu nõude aegumistähtaega on täpsustatud ptk 2.2. kommentaaris. Peatükis 1.1. on lisatud § 31 – Töösuhtest tuleneva nõude aegumistähtaeg.
Uuendused on tehtud ka peatükki 12.2.2.2. – Isiklik sõiduauto –, mis puudutavad tulumaksuseaduse ja selle alusel antud määruste muudatusi. Alates 2015. aastast on toimunud mitmeid muudatusi, nt sõidupäeviku osas. Parkimistasuga seonduv muudatus jõustus 01.07.2017.
Järgmises väljaandes lisame uuendusi maksuregulatsioonis, kuna 2018. aasta alguses muutub palju ka töötamisega seotud maksustamise osas.
Sisukat lugemist!
Töösuhtest tuleneva nõude aegumistähtaeg
1. Vaidluse korral tuleb järgida nõude esitamiseks ettenähtud tähtaegu. Vastasel juhul võib juhtuda, et töövaidlusorgan kohaldab teise poole taotlusel aegumist ja nõue jääb seetõttu rahuldamata. Töösuhetest tulenevate õiguste tunnustamiseks ja rikutud õiguste kaitseks tuleb üldjuhul pöörduda töövaidluskomisjoni või kohtusse nelja kuu jooksul. Erandlikud tähtajad on sätestatud töötasu nõuetele (TLS § 29 lg 9), töölepingu ülesütlemise vaidlustamise nõuetele (TLS § 105 ja § 106), tööandja nõuetele töötaja vastu töötasu ja muude töösuhetest tulenevate rahaliste nõuete tagastamiseks (TLS § 39) ning tööandja nõuetele töötaja vastu tööülesannete täitmisel tekkinud kahju hüvitamiseks (TLS § 74 lg 4) (vt ka TLS § 114 kommentaare).
Lähemalt ptk 1.1. § 31
Töölepinguseaduse § 29 lg 9 sätestab töötasu nõude aegumistähtaja. Töötasu nõude esitamise tähtaeg on kolm aastat, arvates töötasu sissenõutavaks muutumisest. Kui nõue esitatakse pärast viidatud tähtaega, siis võib paluda töövaidluskomisjonil või kohtul kohaldada aegumist, millisel juhul jäetakse nõue rahuldamata (vt ka TLS § 114 kommentaare).
Lähemalt peatükis 2.2.
Teabevara värskes täienduses on uuendatud TLS-i § 114 kommentaare (ptk 7).
Töövaidluskomisjonis on võimalik alates 01.01.2018 töövaidlusi lahendada ka kirjalikus menetluses. Kirjalik menetlus on võimalik olukorras, kus isik tunnustab täies ulatuses tema vastu esitatud nõuet (TvLS § 39). Samuti võib töövaidluskomisjoni juhataja ainuisikuliselt omal algatusel menetleda rahalise nõude avaldust kirjalikus menetluses, kui nõuete kogusumma ei ületa 6400 eurot (TvLS § 40). Sõltumata eeltoodust vaadatakse asi läbi istungil, kui pool nõuab oma ärakuulamist istungil või kui pool ei ole nõus kirjaliku menetlusega.
Uued Riigikohtu lahendid
Täiendasime TLS-i § 20 kommentaare (ptk 2.1.) seoses Riigikohtu lahendiga, kus analüüsiti tööandja võimalusi olukorras, kus töötamise koht oli kokku lepitud aadressi täpsusega, aga tööandja tegevuskoht kolimise tõttu muutus. Samuti täiendasime ületunnitöö põhimõtteid reguleeriva TLS-i § 44 kommentaare (ptk 3.) lähtuvalt hiljutistest Riigikohtu lahendist, kus käsitleti küsimust, kas summeeritud tööaja normi peab rahvus- ja riigipühade tõttu vähendama või mitte.
Käsiraamatu septembrikuine täiendus ilmunud
Septembrikuise täienduse on koostanud uus peatoimetaja Kristi Sild koos advokaadibüroo LEXTAL tööõiguse- ja maksuspetsialistidega.
Uuendused peatükis 1.2. (Töölepingu sõlmimine) ja peatüks 3. (Töö- ja puhkeaeg) on seotud 08.05.2017 jõustunud töölepingu seaduse muudatustega, millega muudeti alaealiste töötamise ja tööaja tingimusi.
Peatükis 7. (Vaidluste lahendamine, riiklik järelevalve, tööandja vastutus) on täiendatud TLS-i § 115 ja § 119 teksti ja kommentaare.
Peatükkide 12.2. ja 12.2.1. täiendused käsitlevad erisoodustusi ja töölähetusi. Erisoodustusi puudutavad uuendused seonduvad suures osas 01.08.2017 jõustunud tulumaksuseaduse muudatustega. Töölähetuste osas on uuendused seotud hüvitiste piirmääradega, samuti on täpsustatud lähetuskulude maksustamise regulatsiooni.
Peatükkide 1.1. (Üldsätted) ja 5. (Töötaja vastutus) uuendused kajastavad Riigikohtu seisukohti, mis puudutavad töötaja ning tööandja vahelisi kokkuleppeid kahju hüvitamiseks (TLS-i § 2 ja § 72). Käsitletud on ka seda, kas ja millist viivist saab töötaja suhtes kohaldada.

References: § 20
 § 44
 § 31
 § 29
 § 105
 § 106
 § 39
 § 74
 § 114
 § 31
 § 29
 § 114
 § 114
 § 39
 § 40
 § 20
 § 44
 § 115
 § 119
 § 2
 § 72